
转注谞讬转 讬讙 注"讘 - 驻讬专讜砖 砖讟讬讬谞讝诇抓

讗讬谉 讛讘讜讙专转, 讻诇讜诪专, 谞注专讛 砖讻讘专 讘讙专讛 讜讛讬讗 专讗讜讬讛 讻讘专 诇谞讬砖讜讗讬谉 专砖讗讛 诇谞讜讜诇 讗转 注爪诪讛 讘讬诪讬 讗讘诇 讗讘讬讛 讻讚讬 砖诇讗 转讬诪讗住 讘注讬谞讬 讛讘专讬讜转 讜诇讗 转讜讻诇 诇讛讬谞砖讗. 讜谞讚讬讬拽 诪讻讗谉: 讛讗 [讛专讬] 砖谞注专讛 砖注讚讬讬谉 诇讗 讘讙专讛 专砖讗讛 诇谞讜讜诇 注爪诪讛.


讜谞讘专专: 诪讗讬 诇讗讜 [讛讗诐 诇讗] 诪讚讜讘专 讻讗谉 讘讻讱 砖讛讬讗 谞诪谞注转 诪专讞讬爪讛, 讜讘诪讗讬 [讜讘诪讛]? 讗讬诇讬诪讗 [讗诐 转讗诪专] 砖讗住讜专讛 讛谞注专讛 诇专讞讜抓 讘诪讬诐 讞诪讬谉 讜讛讘讜讙专转 诪讜转专转, 讜讛讗诪专 [讜讛专讬 讗诪专] 专讘 讞住讚讗: 讗讘诇 讗住讜专 诇讛讜砖讬讟 讗爪讘注讜 讘讞诪讬谉! 讗诇讗 诇讗讜 [讛讗诐 诇讗] 讛讻讜讜谞讛 讛讬讗 讜讚讗讬 讘爪讜谞谉, 砖讘爪讜谞谞讬诐 诪讜转专 诇讘讜讙专转 诇专讞讜抓, 讜诪讻讗谉 谞诇诪讚 砖谞注专讛 讗讬谞讛 专砖讗讛 诇专讞讜抓 讗驻讬诇讜 讘爪讜谞谉! 讜讚讜讞讬诐: 诇讗, 讗讬谉 诪讚讜讘专 讻讗谉 讘专讞讬爪讛 讻诇诇 讗诇讗 注诇 讻讬讞讜诇 讜驻讬专讻讜住 (爪讘讬注转 讛注讬谞讬诐 讜讛驻谞讬诐 讜住讬讚讜专 讛砖注专讜转), 砖讛讘讜讙专转 讗讬谞谞讛 讞讬讬讘转 诇讛讬诪谞注 诪讗诇讛 讗驻讬诇讜 讘讬诪讬 讗讘诇讛.


讜诪爪讬注讬诐: 诇讬诪讗 诪住讬讬注 诇讬讛 [讛讗诐 诇讜诪专 砖讗驻砖专 诇住讬讬注 诇讜] 诪诪讛 砖讗诪专 专' 讗讘讗 讛讻讛谉 诪砖讜诐 专' 讬讜住讬 讛讻讛谉: 诪注砖讛 讜诪转讜 讘谞讬讜 砖诇 专' 讬讜住讬 讘专 讞谞讬谞讗, 讜专讞抓 讘爪讜谞谉 讻诇 砖讘注讛 讬诪讬诐 砖诇 讗讘诇. 讛专讬 砖讗讘诇 诪讜转专 讘专讞讬爪讛 讘爪讜谞谉!


讜讚讜讞讬诐, 讗讬谉 讝讜 专讗讬讬讛, 讻讬 讗诪专讬 [讗讜诪专讬诐]: 讛转诐 [砖诐] 诪讚讜讘专 讘砖转讻驻讜讛讜 讗讘诇讬讜 (讬诪讬 讗讘诇讜) 讝讛 讗讞专 讝讛, 砖诪转讜 讘谞讬讜 讘讝讛 讗讞专 讝讛 讜诇讗 讛讬讛 驻住拽 讝诪谉 讘讬谉 讬诪讬 讗讘诇 讛讗讞讚 诇讬诪讬 讗讘诇 讗讞讬讜 讜诪转讜讱 砖谞诪砖讻讛 讗讘诇讜转讜 讝诪谉 专讘 讜诇讗 讛讬讛 讬讻讜诇 诇专讞讜抓 注爪诪讜 讘诪砖讱 转拽讜驻讛 讗专讜讻讛, 诇讻讱 讛拽诇 注诇 注爪诪讜 讜专讞抓 讘爪讜谞谉 讻诇 砖讘注讛. 讚转谞讬讗 [砖讻谉 砖谞讬谞讜 讘讘专讬讬转讗]: 转讻驻讜讛讜 讗讘诇讬讜 讝讛 讗讞专 讝讛, 讜讛讻讘讬讚 砖注专讜 鈥� 诪讬拽诇 讘转注专, 讜讻诪讜 讻谉, 讗诐 爪专讬讱, 讛专讬讛讜 诪讻讘住 讻住讜转讜 讘诪讬诐. 讜讗诪专 专讘 讞住讚讗: 诪住驻专 讘转注专 鈥� 讗讘诇 诇讗 讘诪住驻专讬诐 讻专讙讬诇, 讻讜讘住 讘诪讬诐 讜诇讗 讘谞转专 讜诇讗 讘讞讜诇 讜诇讗 讘讗讛诇 (讞讜诪专 住讘讜谞讬 诪谉 讛爪讜诪讞). 讻诇 讝讛 讛讬讛 谞讜住讞 讗讞讚 砖诇 讚讘专讬 专讘讗 讜讛诪砖讗 讜讛诪转谉 讘讚讘专讬讜.


讗讬讻讗 讚讗诪专讬 [讬砖 砖讗讜诪专讬诐] 讗转 讛住讜讙讬讛 讛讝讜 讘谞讜住讞 砖讜谞讛, 讗诪专 专讘讗: 讗讘诇 讗住讜专 讘专讞讬爪讛 讗驻讬诇讜 讘爪讜谞谉 讻诇 砖讘注讛. 讜砖讗诇讜: 诪讗讬 砖谞讗 [讘诪讛 砖讜谞讛] 讛讚讘专 诪讘砖专 讜讬讬谉 砖诪讜转专 诇讜 诇讗讻讜诇? 讜诪砖讬讘讬诐: 讛转诐 诇驻讻讜讞讬 驻讞讚讬讛 讛讜讗 讚注讘讬讚 [砖诐 诇驻讻讞, 诇讘讟诇 诪驻讞讚讜 讛讜讗 砖注讜砖讛], 讻诇讜诪专, 砖讻讬讜谉 砖讛讜讗 诪诇讗 讞专讚讛 讜讚讻讚讜讱 讘讙诇诇 讛诪讜讜转 讛转讬专讜 讞讻诪讬诐 砖讬讞讝拽 注爪诪讜 讘诪讗讻诇讬诐 讟讜讘讬诐 讜诪注讜专专讬诐, 讻讚讬 砖讬讜讻诇 诇讛转讙讘专.


讜诪爪讬注讬诐: 诇讬诪讗 诪住讬讬注 诇讬讛 [讛讗诐 诇讜诪专 砖讗驻砖专 诇住讬讬注 诇讜] 诪诪讛 砖砖谞讬谞讜: 讗讬谉 讛讘讜讙专转 专砖讗讛 诇谞讜讜诇 讗转 注爪诪讛. 讜谞讚讬讬拽: 讛讗 [讛专讬] 砖谞注专讛 专砖讗讛! 讜谞讘专专: 讘诪讗讬 [讘诪讛] 诪讚讜讘专, 讗讬诇讬诪讗 [讗诐 转讗诪专] 讻讬 讚讬谉 讝讛 砖讛谞注专讛 讗住讜专讛 诇专讞讜抓 讜讛讘讜讙专转 诪讜转专转 讛专讬 讝讛 讘诪讬诐 讞诪讬谉? 讜讛讗诪专 [讛专讬 讗诪专] 专讘 讞住讚讗: 讗讘诇 讗住讜专 诇讛讜砖讬讟 讗爪讘注讜 讘讞诪讬谉, 讜讗讬讱 讗诐 讻谉 讛转讬专讜 诇讘讜讙专转? 讗诇讗 诇讗讜 [讛讗诐 诇讗] 诪讚讜讘专 讘爪讜谞谉, 讜专讗讬讬讛 诇讚讘专讬 专讘讗, 砖住转诐 讗讘诇 讗住讜专 诇讜 诇讛转专讞抓 讘爪讜谞谉! 讜讚讜讞讬诐: 诇讗, 讻诇 讝讛 诪讚讜讘专 注诇 讻讬讞讜诇 讜驻讬专讻讜住.


讗诪专 专讘 讞住讚讗, 讝讗转 讗讜诪专转, 诪诪讛 砖讛转讬专讜 诇讗讘诇 砖转讻驻讜讛讜 讗讘诇讬讜 诇讻讘住 讘诪讬诐, 讻讬 讘讚专讱 讻诇诇 讗讘诇 讗住讜专 讘转讻讘讜住转 讻诇 砖讘注讛. 讜讛诇讻转讗 [讜讛讛诇讻讛] 诇诪注砖讛: 讗讘诇 讗住讜专 诇专讞讜抓 讻诇 讙讜驻讜 讘讬谉 讘讞诪讬谉 讘讬谉 讘爪讜谞谉 讻诇 砖讘注讛, 讗讘诇 专讞讬爪转 驻谞讬讜 讬讚讬讜 讜专讙诇讬讜 讘诇讘讚, 讘讞诪讬谉 鈥� 讗住讜专, 讘爪讜谞谉 鈥� 诪讜转专. 讗讘诇 诇住讜讱 讘砖诪谉 讗驻讬诇讜 讻诇 砖讛讜讗 鈥� 讗住讜专. 讜讗诐 住讱 专拽 讻讚讬 诇注讘专 (诇讛住讬专) 讗转 讛讝讜讛诪讗 鈥� 诪讜转专.


讗 拽讜讚诐 讚谞讜 讘砖讗诇讛 讘讗讬讝讜 诪谉 讛转注谞讬讜转 诪转驻诇诇讬诐 转驻讬诇转 讛转注谞讬转, 讜诇注讬拽专 讛讚讘专 砖讜讗诇讬诐: 爪诇讜转讗 讚转注谞讬转讗 讛讬讻讬 诪讚讻专讬谞谉 [转驻讬诇转 讛转注谞讬转 讗讬讱 诪讝讻讬专讬诐 讗谞讜], 讗讬讱 诪讝讻讬专讬诐 讗转 转注谞讬转 讛讬讞讬讚 讘转驻讬诇讛? 讗讚讘专讬讛 [谞转谉 诇讜 专砖讜转] 专讘 讬讛讜讚讛 诇专讘 讬爪讞拽 讘专讬讛 [讘谞讜] 诇讚专讜砖 讘专讘讬诐, 讜讗诪专 诇讜 讗转 转讜讻谉 讛讚讘专讬诐 砖讬讗诪专: 讬讞讬讚 砖拽讬讘诇 注诇讬讜 转注谞讬转 鈥� 诪转驻诇诇 转驻讬诇讛 砖诇 转注谞讬转, 讜讛讬讻谉 讗讜诪专讛 诇转驻讬诇讛 讬转讬专讛 讝讜 鈥� 讘讬谉 讘专讻转 "讙讜讗诇" 诇讘专讻转 "专讜驻讗" 砖诪讜住讬祝 注讜讚 讘专讻讛 鈥� 转驻讬诇讛 诇转注谞讬转.


诪转拽讬祝 诇讛 [诪拽砖讛 注诇 讻讱] 专讘 讬爪讞拽: 讜讻讬 讬讞讬讚 拽讜讘注 讘专讻讛 砖诇讬诪讛 诇注爪诪讜 砖诇讗 讘住讚专 讛讘专讻讜转? 讗诇讗 讗诪专 专讘 讬爪讞拽: 诪讝讻讬专 讗转 讛转注谞讬转 讘讘专讻转 "砖讜诪注 转驻诇讛", 砖讘讘专讻讛 讝讜 砖讻诇 注谞讬讬谞讛 讘拽砖讛 砖讬砖诪注 讛' 转驻讬诇转谞讜 讘讻诇诇, 讬讻讜诇 讗讚诐 诇讛讝讻讬专 讗转 讻诇 讘拽砖讜转讬讜 讛谞讜住驻讜转, 讬转专 注诇 讛住讚专 讛拽讘讜注 讜讘讻诇诇 讝讛 讙诐 讗转 转驻讬诇转 讛转注谞讬转. 讜讻谉 讗诪专 专讘 砖砖转: 诪讝讻讬专 讗转 转驻讬诇转 讛转注谞讬转 讘讘专讻转 "砖讜诪注 转驻诇讛".


诪讬转讬讘讬 [诪拽砖讬诐], 诪诪讛 砖砖谞讬谞讜 讘讘专讬讬转讗: 讗讬谉 讘讬谉 讬讞讬讚 诇爪讘讜专 讘转注谞讬转 讗诇讗 砖讝讛 讛讬讞讬讚 诪转驻诇诇 砖诪讜谞讛 注砖专讛 讘专讻讜转 讜讝讛 讛爪讬讘讜专 诪转驻诇诇 转砖注 注砖专讛. 讜谞讘专专, 诪讗讬 [诪讛 驻讬专讜砖] "讬讞讬讚" 讜诪讗讬 [讜诪讛 驻讬专讜砖] "爪讘讜专"? 讗讬诇讬诪讗 [讗诐 转讗诪专] 砖讛讬讞讬讚 讛讜讗 讬讞讬讚 诪诪砖, 讜爪讘讜专 讻讜讜谞转讜 砖诇讬讞 爪讘讜专 讛诪转驻诇诇 讘转驻讬诇转 转注谞讬转 砖诇 专讘讬诐, 讜讻讬 讛谞讬 [讗诇讛] 转砖注 注砖专讛 讘专讻讜转 讘诇讘讚 讛谉? 讛诇讗 注砖专讬谉 讜讗专讘注 讛讜讜 [讛谉]! 讻诪讘讜讗专 诇讛诇谉, 砖诪讜住讬驻讬诐 讘转注谞讬讜转 讛爪讬讘讜专 注讜讚 砖砖 讘专讻讜转.


讗诇讗 诇讗讜 讛讻讬 拽讗诪专 [讛讗诐 诇讗 讻讱 讗诪专], 讻讱 讬砖 诇讛讘讬谉 讗转 讛讘专讬讬转讗: 讗讬谉 讘讬谉 讬讞讬讚 砖拽讘诇 注诇讬讜 转注谞讬转 讬讞讬讚 诇讬讞讬讚 砖拽讘诇 注诇讬讜 转注谞讬转 爪讘讜专, 讗诇讗 砖讝讛 砖拽讬讘诇 注诇 注爪诪讜 转注谞讬转 讬讞讬讚 诪转驻诇诇 砖诪讜谞讛 注砖专讛 讘专讻讜转 讜诪讝讻讬专 讗转 讛转注谞讬转 讘讘专讻转 "砖讜诪注 转驻讬诇讛", 讜讝讛 砖拽讬讘诇 注诇讬讜 转注谞讬转 爪讬讘讜专 诪转驻诇诇 转砖注 注砖专讛 讘专讻讜转, 砖诪注 诪讬谞讛 [诇诪讚 诪讻讗谉] 砖讛讬讞讬讚 拽讜讘注 讘专讻讛 诇注爪诪讜!


讜讚讜讞讬诐: 诇讗, 诇注讜诇诐 讗讬诪讗 诇讱 [讗讜诪专 诇讱] 砖诪讚讜讘专 驻讛 讘砖诇讬讞 爪讘讜专, 讜讚拽讗 拽砖讬讗 诇讱 [讜诪讛 砖讛讬讛 拽砖讛 诇讱] 砖讛专讬 砖诇讬讞 爪讘讜专 注砖专讬谉 讜讗专讘注 讘专讻讜转 诪爪诇讬 [讛讜讗 诪转驻诇诇], 讻讗谉 诪讚讜讘专 讘砖诇砖 转注谞讬讜转 专讗砖讜谞讜转, 讚诇讬讻讗 [砖讗讬谉 讘讛谉] 注砖专讬诐 讜讗专讘注 讘专讻讜转, 讜诪转驻诇诇讬诐 砖诪讜谞讛 注砖专讛 讜诪讜住讬驻讬诐 专拽 讘专讻讛 讗讞转 诇转注谞讬转.


讜诪拽砖讬诐: 讜诇讗? 讜讻讬 讗讬谉 诪讝讻讬专讬诐 讘转注谞讬讜转 讛爪讬讘讜专 讛专讗砖讜谞讜转 注砖专讬诐 讜讗专讘注 讘专讻讜转? 讜讛讗 [讜讛诇讗] "讗讬谉 讘讬谉" 拽转谞讬 [砖谞讬谞讜], 砖讛专讬 讻讱 砖谞讬谞讜: 讗讬谉 讘讬谉 砖诇砖 转注谞讬讜转 专讗砖讜谞讜转 诇砖诇砖 讗诪爪注讬讜转, 讗诇讗 砖讘讗诇讜 讘专讗砖讜谞讜转 诪讜转专讬谉 讘注砖讬讬转 诪诇讗讻讛, 讜讘讗诇讜 讘讗诪爪注讬讜转 讗住讜专讬谉 讘注砖讬讬转 诪诇讗讻讛. 讜谞讚讬讬拽: 讛讗 [讛专讬] 诇注谞讬谉 注砖专讬诐 讜讗专讘注 讘专讻讜转 讝讛 讜讝讛 砖讜讬谉!


讜讚讜讞讬诐: 诪讻讗谉 讗讬谉 专讗讬讬讛, 讻讬 转谞讗 [砖谞讛] 讜砖讬讬专, 砖诇讗 诪谞讛 讛转谞讗 讗转 讻诇 讛讛讘讚诇讬诐 讘讬谉 讛转注谞讬讜转. 讜诪拽砖讬诐: 诪讗讬 [诪讛] 砖讬讬专 注讜讚 砖讗转讛 讬讻讜诇 诇讜诪专 讚讛讗讬 [砖讗转 讚讘专 讝讛] 砖讬讬专 讘讚讜讜拽讗? 讜转讜 [讜注讜讚] 讬砖 诇讛拽砖讜转: 讜讛讗 [讜讛专讬] "讗讬谉 讘讬谉" 拽转谞讬 [砖谞讛], 诪砖诪注 砖讛讜讗 诪讚讬讬拽 讘讚讘专讬诐, 砖诇讗 专拽 诪谞讛 讗转 讛讚讘专讬诐 砖诇 讛讘讚诇, 讗诇讗 讛讚讙讬砖 砖讝讛讜 讛讛讘讚诇 讛讬讞讬讚! 讗诇讗 讬砖 诇转专抓 讘爪讜专讛 讗讞专转 讜诇讜诪专 讻讬 讛转谞讗 讘讗讬住讜专讬 拽讗 诪讬讬专讬 [讘讗讬住讜专讬诐 讛讜讗 注讜住拽], 讘转驻诇讜转 诇讗 诪讬讬专讬 [讗讬谞谞讜 注讜住拽], 砖讛讛讘讚诇讬诐 砖诪谞讛 讛讬讜 诇注谞讬谉 讞讜诪专转 讗讬住讜专讬 讛转注谞讬讜转, 讜诇讗 诇砖讗专 讛讛讘讚诇讬诐. 讜讗讬 讘注讬转 讗讬诪讗 [讜讗诐 转专爪讛 讗诪讜专] 讬转专 注诇 讻谉: 讘讗诪爪注讬讬转讗 谞诪讬 诇讗 诪爪诇讬 [讘转注谞讬讜转 讛讗诪爪注讬讜转 讙诐 讻谉 讗讬谞讜 诪转驻诇诇] 注砖专讬诐 讜讗专讘注讛 讘专讻讜转, 砖诪讛 砖讗诪专讜 砖诪转驻诇诇 注砖专讬诐 讜讗专讘注 讛讜讗 专拽 讘转注谞讬讜转 讛讗讞专讜谞讜转 讘诇讘讚.


讜转讜讛讬诐: 讜诇讗?! 讜讛讗诐 讗讬谞讜 诪转驻诇诇? 讜讛转谞讬讗 [讜讛专讬 砖谞讬谞讜 讘讘专讬讬转讗]: 讗讬谉 讘讬谉 砖诇砖 砖谞讬讜转 诇砖讘注 讗讞专讜谞讜转 讗诇讗 砖讘讗诇讜 讘讗讞专讜谞讜转 诪转专讬注讬谉 讜谞讜注诇讬谉 讗转 讛讞谞讜讬讜转, 讜谞讚讬讬拽 诪讻讗谉: 讛讗 [讛专讬] 诇讻诇 砖讗专 讚讘专讬讛谉 讝讛 讜讝讛 砖讜讬谉! 讜讻讬 转讬诪讗 讛讻讗 谞诪讬 转谞讗 [讜讗诐 转讗诪专 讻讗谉 讙诐 讻谉 砖谞讛] 讜砖讬讬专? 讜讛讗 [讜讛专讬] "讗讬谉 讘讬谉" 拽转谞讬 [砖谞讛], 诪砖诪注 砖诇讗 砖讬讬专 讚讘专 驻专讟 诇诪讛 砖爪讬讬谉 讘诪驻讜专砖!


讗转 讛讛讜讻讞讛 讝讜 讚讜讞讬诐: 讜转住讘专讗 [讜讛讗诐 住讘讜专 讗转讛] 砖诇砖讜谉 "讗讬谉 讘讬谉" 讚讜拽讗 [诪讚讜讬讬拽转] 讜讗讬谉 注讜讚 讛讘讚诇讬诐?

